**Nr. 329 din 26 februarie 2024**

**RAPORT DE SPECIALITATE**

la proiectul de hotărâre privind aprobarea modificării Statutului Asociaţiei de Dezvoltare Intercomunitară ”ECOLECT MUREȘ”

Analizând proiectul de hotărâre inițiat de Primarul comunei Băla, județul Mureș cu Referatul de aprobare nr. 224/22.01.2024,

În conformitate cu prevederile din Regulamentul de organizare şi funcţionare al Consiliului Local Băla, aprobat prin Hotărârea nr.20/11.11.2020, am procedat la verificarea legislației primare și secundare incidente, în aplicarea căreia este elaborat proiectul, corespondența cu normele de competenţă incidente activităţii autorităţii deliberative şi respectarea normelor de tehnică legislativă, sens în care am întocmit prezentul raport, prin care precizăm următoarele:

În adoptarea actului administrativ sunt incidente prevederile art.17, alin.(2) lit.„h”, ale art.20, alin.(3) și ale art.37, alin.(1) din Statutul Asociației de Dezvoltare Intercomunitară ”ECOLECT MUREȘ”, precum și cele ale art. 129 alin.(1) coroborate cu cele ale alin. (2) lit.d şi alin. (7) lit.n din OUG nr.57/2019 privind Codul administrativ, cu modificările și completările ulterioare.

Asociația de Dezvoltare Intercomunitară ”ECOLECT MUREȘ” a fost constituită în anul 2008 în baza prevederilor Legii administrației publice locale nr.215/2001, cu modificările și completările ulterioare, ale Legii nr.51/2006 privind serviciile comunitare de utilități publice, cu modificările și completările ulterioare, ale Legii serviciului de salubrizare a localităților nr.101/2006, precum şi ale Ordonanței Guvernului nr.26/2000 cu privire la asociații și fundații, cu modificări și completări ulterioare, prin voinţa liberă a membrilor fondatori, unități administrativ-teritoriale din județul Mureş, în scopul înfiinţării, organizării, reglementării, finanţării, exploatării, monitorizării şi gestionării în comun a serviciilor de salubrizare a localităţilor pe raza de competenţă a unităţilor administrative-teritoriale membre, precum şi pentru realizarea în comun a unor proiecte de investiţii publice de interes zonal sau regional, destinate înfiinţării, modernizării şi/sau dezvoltării după caz, a sistemelor de utilităţi publice aferente.

 Prin adresa înregistrată la Consiliul Local Băla sub nr. 455/07.02.2024, Asociaţia de Dezvoltare Intercomunitară ”ECOLECT MUREȘ” solicită supunerea spre aprobarea autorității deliberative, a propunerilor de modificare a Statutului Asociației, acestea fiind necesare din cauza modificărilor legislative intervenite de la constituirea Asociației, respectiv ale Ordonanței de urgență nr. 57/2019 privind Codul administrativ, cu modificările și completările ulterioare, modificările aduse la Hotărârea Guvernului nr. 855/2008 pentru aprobarea actului constitutiv–cadru şi a statutului-cadru ale asociaţiilor de dezvoltare intercomunitară cu obiect de activitate ca fiind serviciile comunitare de utilități publice, precum și a modificării Legii nr. 51/2006, respectiv a Legii nr. 101/2006, în urma adoptării Ordonanței de urgență 133/2022 pentru modificarea și completarea Ordonanței de urgență a Guvernului nr. 92/2021 privind regimul deșeurilor, precum și a Legii serviciului de salubrizare a localităților nr. 101/2006, cu modificările și completările ulterioare, a modificării Ordonanţei Guvernului nr. 26/2000 cu privire la asociaţii şi fundaţii, cu modificările şi completările ulterioare.

Analizând modificările la Statutul Asociației supuse aprobării, apreciem că acestea respectă prevederile legale, în considerarea cărora sunt propuse.

Anexa nr.1 proiectul de hotărâre conține modificările aduse la Statutul Asociației.

Cele mai importante modificări aduse Statutului Asociației se referă la:

* modificarea pragului valoric al contractelor pe care le aprobă AGA;
* completarea atribuțiilor AGA;
* aplicarea sancțiunilor;
* completarea prerogativelor AGA în privința derulării procedurilor de achiziție pentru atribuirea contractelor de delegare;
* condițiile de organizare și desfășurare a ședințelor AGA și de adoptarea a hotărârilor acesteia;
* modalitățile de derulare a ședințelor Consiliului Director;
* condițiile de dizolvare a Asociației;
* detalierea procedurii de modificare a Statutului Asociației.

În conformitate cu prevederile art.37, alin.(1) coroborate cu cele ale art.17, alin.(2) lit.„h” și ale art.20, alin.(3) din Statutul Asociației, modificarea Statutului, se aprobă de către Adunarea Generală a Asociaților, în prezența a două treimi din numărul asociaților și cu majoritatea voturilor asociaților prezenți, exprimat în baza mandatului acordat în acest sens de către autoritatea deliberativă.

În ceea ce privește normele de competență incidente activității autorității publice locale, arătăm că potrivit prevederilor 129 alin.(2) lit.d din OUG nr.57/2019 privind Codul administrativ, consiliul local exercită atribuții privind gestionarea serviciilor publice de interes local, sens în care potrivit alin.(7) lit.n din același text legal, în exercitarea acestor atribuţii, consiliul local asigură, potrivit competenţelor sale şi în condiţiile legii, cadrul necesar pentru furnizarea serviciilor comunitare de utilitate publică de interes local.

Menționăm că, proiectul de hotărâre a fost elaborat cu respectarea prevederilor art.81-82 din Legea nr.24/2000 privind normele de tehnică legislativă pentru elaborarea actelor normative, cu modificările si completările ulterioare.

Față de argumentele anterior expuse, opinăm că proiectul de hotărâre privind aprobarea modificării Statutului Asociației de Dezvoltare Intercomunitară ”ECOLECT MUREȘ”, îndeplinește condițiile legale pentru a fi supus dezbaterii şi aprobării plenului Consiliului Local Băla, ulterior avizării de către comisiile de specialitate nominalizate în condițiile art.136, alin.(4) din OUG nr.57/2019 privind Codul administrativ.

Secretar general al comunei

Florin-Grigore Cioloca